Document ID: 32010R1125

NARIADENIE KOMISIE (EÚ) č. 1125/2010
z 3. decembra 2010,
ktorým sa určujú intervenčné strediská pre obilniny a ktorým sa mení a dopĺňa nariadenie (ES) č. 1173/2009
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 41 v spojení s jeho článkom 4,
keďže:
(1)
V prílohe I k nariadeniu Komisie (ES) č. 428/2008 z 8. mája 2008 určujúcemu intervenčné centrá pre obilniny (2) sa pre jednotlivé členské štáty uvádzajú intervenčné centrá podľa druhu obilnín okrem pšenice tvrdej.
(2)
V prílohe k nariadeniu Komisie (ES) č. 1173/2009 (3) sa určujú intervenčné strediská pre tvrdú pšenicu a ryžu uvedené v článku 2 nariadenia Komisie (ES) č. 670/2009 (4).
(3)
Nariadením Komisie (EÚ) č. 1272/2009 z 11. decembra 2009, ktorým sa ustanovujú spoločné podrobné pravidlá vykonávania nariadenia Rady (ES) č. 1234/2007, pokiaľ ide o nákup a predaj poľnohospodárskych výrobkov v rámci verejnej intervencie (5), sa od hospodárskeho roku 2010/2011 ustanovujú podmienky, ktoré treba splniť na určenie a schválenie intervenčných stredísk obilnín a ich skladovacích priestorov. Jedna z týchto podmienok, uvedená v článku 3 ods. 1 písm. a) bode i), vyžaduje, aby každé intervenčné stredisko obilnín disponovalo minimálnou skladovacou kapacitou 20 000 ton.
(4)
Od 1. júla 2010 sa nariadením (EÚ) č. 1272/2009 zrušuje nariadenie (ES) č. 670/2009, pokiaľ ide o obilniny.
(5)
Od 1. júla 2010 musia intervenčné strediská obilnín určené v súlade s článkom 41 nariadenia (ES) č. 1234/2007 spĺňať podmienky stanovené v článkoch 2 a 3 nariadenia (EÚ) č. 1272/2009. Je preto vhodné zrušiť nariadenie (ES) č. 428/2008 a zodpovedajúcim spôsobom zmeniť a doplniť nariadenie (ES) č. 1173/2009.
(6)
V súlade s článkom 55 ods. 1 nariadenia (EÚ) č. 1272/2009 členské štáty oznámili útvarom Komisie zoznam intervenčných stredísk na účel ich skutočného určenia a zoznam skladovacích priestorov patriacich k týmto strediskám, ktoré schválili ako zodpovedajúce minimálnym podmienkam požadovaným právnymi predpismi Spoločenstva. Niektoré členské štáty neoznámili intervenčné strediská obilnín či už vzhľadom na ich nízke úrovne produkcie obilnín, alebo vzhľadom na ich zistenie nedostatku oblastí s prebytočnou produkciou obilnín a na nevyužitie intervencie počas dlhšieho obdobia.
(7)
S cieľom zabezpečiť správne fungovanie režimu verejnej intervencie je vhodné, aby Komisia určila intervenčné strediská v závislosti od ich geografickej polohy a uverejnila zoznam skladovacích zariadení, ktoré k nim patria, so všetkými informáciami potrebnými pre hospodárske subjekty, ktorých sa táto verejná intervencia týka.
(8)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Intervenčné strediská obilnín uvedené v článku 2 nariadenia (EÚ) č. 1272/2009 sú určené v prílohe k tomuto nariadeniu.
Adresy skladovacích priestorov, ktoré patria k jednotlivým intervenčným strediskám, a podrobné informácie týkajúce sa týchto priestorov a intervenčných stredísk sa zverejňujú na internete (6).
Článok 2
Nariadenie (ES) č. 428/2008 sa zrušuje.
Časť A prílohy k nariadeniu (ES) č. 1173/2009 sa vypúšťa.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. decembra 2010

Labels: 3
17
18